F. Mikloško, poslanec: (2008-09-17):
Chcem povedať, že prvýkrát sa ide novelizovať alebo priamo od základu meniť zákon o štátnych vyznamenaniach, preto by som povedal, že ak teda prvýkrát to ideme meniť po 16 rokoch, mali by sme to už urobiť definitívne. Čiže odporúčam veľmi, radšej by som skôr povedal, že ešte chvíľu treba počkať a dotiahnuť to do všetkých detailov, aby sme mali pocit, že to je v poriadku. Čiže po tej stránke som veľmi so záujmom počúval aj vystúpenie pani poslankyne Vášáryovej. A myslím, že nikomu nebude na škodu, ak sa to obohatí aj o takéto odborné pohľady. Ja sledujem tie vyznamenania od vzniku Slovenskej republiky, lebo to bola nakoniec svojím spôsobom súčasť aj nejakého nie politického zápasu, ale budovania tváre tejto krajiny. Čiže vyznamenania štátu, teda toho 1. septembra a 1. januára, sú vždy zaujímavým pohľadom na to, že koho oceňujeme. A vyvoláva to vždycky aj polemiky. Ja mám teda takéto otázky skôr. Tieto vyznamenania odovzdáva prezident republiky. Pre mňa od začiatku bolo otázkou, či vlastne by mala návrhy dávať aj vláda. Totiž ak to má byť prezident republiky, ktorý to dáva, a ja si myslím, že v tom akte a v tom geste by mala byť celá jeho vážnosť, vážnosť jeho symbolu, jeho autority hlavy, tak už tu niekde v zárodku môže byť kontroverzia, že jeho pohľad na vyznamenaného a pohľad vlády nemusí byť ten istý. Ale vyriešiť to celkom dobre neviem. Neviem, ako je to v iných krajinách, pretože, samozrejme, len ak by mu to mal dávať prezident republiky, tak zase to môže upadnúť do inej nevyváženosti, do inej jednosmernosti, ktorú predstavuje práve v tom čase prezident republiky. Ale kladiem otázku, a bol by som rád, pán navrhovateľ, keby ste mi vedeli na ňu odpovedať. Zavádza sa tu nový pojem, pojem komisia. Tak neviem celkom, čo to má znamenať. V prvom rade myslím si, že rozhodne komisia by nemala byť pri prezidentovi republiky. Mne sa osobne zdá, že proste prezident republiky sa nemôže viazať nejakým názvom komisie a nikdy by ani takú komisiu nemal nejakým spôsobom zvolávať, pretože tam by mal byť on výlučný a jediný výlučný, ktorý môže povedať, že tohto človeka ja oceňujem. Čiže tu by som chcel odpoveď, či komisia by mala byť nejakým spôsobom aj pri prezidentovi republiky, pri kancelárii prezidenta. Ale druhá vec je, čo vlastne tá komisia má byť. Tak dobre, vláda zozbiera návrhy a teraz ich dá tej komisii. A čo ďalej? To má byť poradný orgán, ktorý povie, že tak tento človek bol spolupracovník ŠtB, a preto pozor, alebo tento človek má takýto vrub? Čiže má ho nejako hodnotiť morálne alebo má ho hodnotiť len, pokiaľ ide o odbornú činnosť? Čo má byť tá komisia? Je to úplne nový moment. A neviem si dobre predstaviť, že ak vláda navrhne nejakých vyznamenaných, komisia ich neodporučí. Znovu vznikne spor, pretože médiá sa toho zmocnia, že vlastne je tu spor medzi odborníkmi, ktorí vidia tieto a tieto stránky, a je to politické rozhodnutie vlády alebo prezidenta, ale dúfam teda, že prezidenta sa to netýka, ktoré dáva znovu teda možnosť nejakému konfliktu o tieto základné symboly. Čiže najmä tu by som bol rád, keby ste mi odpovedali, lebo to je dosť zásadný moment, ktorý sa tam objavuje, čo tá komisia má znamenať, čo ona bude znamenať v celom tom, nazvime to, naozaj istom zápase. Totiž vyznamenanie, to je istá forma politického zápasu. To je zápas o istú tvár krajiny, o jej vzory, o to, akým spôsobom sa ďalej bude napredovať. Otázka je podľa mňa, ja si stále myslím, že vyznamenania by mali byť spájané s finančnou odmenou. Tá finančná odmena, ktorá by nemala byť malá, je istým aj kritériom, ktoré tú komisiu alebo toho prezidenta určuje, teda nejakým spôsobom riadi, že ak tomuto človeku dám vyznamenanie, ak mu dám napr. 100 000 korún, tak on si to naozaj zaslúži. Ja si pamätám, že som pracoval na Ústave technickej kybernetiky a poslal ma raz na zasadnutie brnianskeho veľtrhu náš riaditeľ. A poprosil ma, či by som nevypýtal niekoľko vyznamenaní brnianskeho veľtrhu niektorým našim pracovníkom. A tomu človeku to som tam tlmočil. A on mi dal takú kopu podpísaných aj s pečiatkami. Čiže vyznamenanie pokiaľ je dávané len na meno a nie je za tým aj nejaká úvaha, či ten človek si ho zaslúži, nezaslúži, hocijako ale finančná odmena je vždy, by som povedal, istým kritériom, či aj štát reskíruje a dá tie peniaze, a teda aj či ten človek je hodný finančnej odmeny, tak mám pocit, že by som sa jej nebál, nevidel by som len ten čestný, by som povedal, moment toho, že dostávam najvyššie vyznamenanie. Ale viem si predstaviť, že týmto ľuďom by som, ktorí sú väčšinou z oblasti, kde sú až tak veľmi finančne nie honorovaní, finančne dal nejaké ocenenie. Nakoniec, to je aj sila cien, ako je Nobelova cena, ale aj iné ceny, ktoré sú aj finančne honorované. To finančné honorovanie dáva tomu aj vážnosť. Čiže dávam to len do úvahy. Otázku kladiem na tú komisiu, lebo zdá sa mi, že to môže byť ďalšia oblasť sporu. Ale dávam na zváženie aj tieto veci, aby ten zákon bol, dovolím si povedať, na 10 – 20 rokov. Ďakujem.